Groot wending in Chanelle Henning-moordsaakAndré Gouws (links) gaan glo met die hele sak patats ten vore kom oor Nico Henning se betrokkenheid. Foto: SAPA Die Chanelle Henning-moordsaak het Woensdag ŉ nuwe wending geneem toe een van die veroordeelde moordenaars aangebied het om ondersoekbeamptes te help om nog iemand te betrek wat glo by haar moord betrokke is. Staatsaanklaer Gerrie Nel het dít in die Pretoriase hooggeregshof bekend gemaak, voordat die vonnisoplegging sou begin. Hy het die hof gevra om een van die veroordeeldes, André Gouws, na die Villieria-polisiestasie te neem sodat hy daar sy prokureur kan raadpleeg. Die saak is daarna uitgestel tot 5 Desember. Volgens berigte het Gouws glo besluit om met die hele sak patats vorendag te kom oor Henning se vervreemde man, Nico, se beweerde betrokkenheid by haar moord. Die vervreemde egpaar was besig om te skei voor sy vermoor is, en hulle was in ŉ hofgeding betrokke oor wie toesig oor hul seun sou kry. Nico en Gouws is goeie vriende. Henning se ma, Sharon Saincic, het ná die kort sitting gesê dit was ‘n bittersoet dag vir haar en dat sy haar dogter vreeslik mis en dat niks haar sal terugbring nie. Haar pa, Ivan, het gesê dit was die eerste goeie ding wat Gouws tot nou toe gedoen het, en hy is baie dankbaar oor die nuwe ontwikkeling. Henning (26) is op 8 November 2011 in Faerie Glen, Pretoria, deur twee mans op ŉ motorfiets doodgeskiet nadat sy haar seun by die kleuterskool afgelaai het. Gouws en Monye het onskuldig gepleit op vyf aanklagte wat verband hou met ŉ sameswering om haar te vermoor. Die staat het aangevoer dat Monye en Gouws ŉ komplot gesmee het saam met die voormalige polisieman Gerhardus “Doepie” du Plessis en Willem “Pike” Pieterse (alias Tattoo). Du Plessis en Pieterse, wat selferkende dwelmverslaafdes is, dien tans elk 18 jaar tronkstraf uit nadat hulle skuldig gepleit het op hul aandeel in die moord. Lees alle berigte wat met die Henning-moordsaak verband hou, op Maroela Media.